Bendix Ebbell (forfatter)

**Bendix Joachim Ebbell** (født 19. juni 1869 i Aker, død 14. april 1937 i Oslo) var en norsk forfatter. 

Bendix Joachim Ebbell utga bøker og kortere historier både under eget navn og under psevdonymene *Sahib* og *Bob*. Som Sahib publiserte han både bøker og bidrag til antologier og tidsskrifter. Han var blant annet bidragsyter til flere årganger av årboken Humør. Dessuten førte han i pennen noen av avsnittene i et verk om Grimstad bys historie, som ble utgitt i 1928. Han var gift med forfatteren Clara Thue Ebbell, som var født i Grimstad. Sammen med henne utga han i 1904 den humoristiske og til dels satiriske *Ny ABC med hane for alle snille og voksne børn ved Sahib og Puk*. "Puk" var Clara T. Ebbells forfatterpsevdonym.

Flere av Bendix J. Ebbells bøker har et reisemotiv. Som eksempel kan nevnes gutteboken *Tolderøia* som utkom første gang i 1931, der forfatteren på en av de første sidene beskriver fire gutters planer for sommerens ferietur:

«Her hjemmefra skulde de ta med dampbåten vestover til Kristiansand, og dernæst med jernbanen op Setesdal, og så skulde de dra videre til fots. Først opover til der hvor de skulde ta innpå fjellet, og så var det å vandre frem til Bjørnevasshytta, videre ned til Skafså i Telemark, og ned til Dalen ved Bandak. Og så med dampbåt vannene og slusene til Skien. Og derfra sjøveien hjem.»

Bendix J. Ebbells bøker ble ofte trykket i mange opplag. Så sent som i 1975 utga Ansgar Forlag *Vi på løkka. Guttefortellinger* på nytt.

## Bibliografi

### Barne- og guttebøker
* *Vi på Løkken. Gutte-fortællinger*, 1898
* *Kampen om Besshø. Guttefortælling*, 1904
* *Furubakken nordre*, 1909
* *Paa liv og død mot nord. Fire aarhundreders eventyr fortalt for ungdom*, 1910
* *Veien mot nord. Fire Aarhundreders Eventyr fortalt for Ungdom*, 1910
** *Nordwärts. Abenteuer vier Jahrhunderten. Zur Geschichte der Nordpolexpeditionen von Cabot bis Amundsen*, utgitt i Leipzig i 1925
* *Gutter som blev mænd. Fortalt for ungdom*, 1911
** *Pojkar som blevo män*, utgitt i Sverige i 1925
* *Vort fædreland. Historiske digte for ungdom*, 1912
* *Fra sjøby og skjær. En fortælling om gutter*, 1915
* *Aaret rundt. Vers og viser av Hansen, onkel Petter, Bob, Kim, m.fl.*, illustrert av A. Block, 1915
* *Den nyeste verden*, 1922
* *Den andre gutten*, 1923
* *Marco Polo*, 1924
* *De som drog ut*, 1925
* *Tolderøia*, 1931
* *Kanada. Eventyrets land*, 1935

### Underholdning for voksne
* *Ny ABC med hane for alle snille og voksne børn ved Sahib og Puk*, illustrert av Fredrik Bødtker, Aschehoug, 1904
* *Hans Petters sentimentale reise*, Det norske Aktieforlag, 1905 (Under psevdonymet *Sahib*)
* * Adam og Eva. Et egteskabs begyndelse*, Aschehoug, 1907 (Under psevdonymet *Bob*)
* *Menneskebørn*, lystspill oppført på Nationaltheatret i 1908
* *Papa Christiania fra Westend. Brud på privatlivets fred av en husven*, 1912
* *Naar far behersker sig. Sommerminder nedtegnet for familien av Knut 16 aar*, 1921
* *Med sesongbillett. Fra lokaltogenes verden ved nogen av oss*, 1928
* *Bob reiser jorda rundt. En foksterrier forteller*, 1929. Utgitt på nytt i 1949 av enken Clara Thue Ebbell

Han skrev også enkelte avsnitt av *Grimstad bys historie* (1928), og oversatte Selma Lagerlöfs *[[Nils Holgerssons forunderlige reise gjennom Sverige]]* i 1927.

## Referanser


## Eksterne lenker
*